
Szubklinikai pszichopátia és empátia vizsgálata képző- és iparművészettel foglalkozó művészek és hallgatók körében

Jelen dolgozatban a vizuális művészek és a pszichopátia kapcsolatával foglalkoztunk. Ismertettük a pszichopátia igen komplex fogalmát. Ezt követően bemutattuk a pszichopátia és a képzőművészek kapcsolatára irányuló fontosabb vizsgálatok eredményeit. Majd a művészek és az empátia kapcsolatát tárgyaltuk.
Bemutattuk saját vizsgálatunkat, amelyben 540, 18 és 73 év közötti képző- és iparművészettel foglalkozó művész és hallgató, valamint művészeti tevékenységet nem végző személy vett részt. Kitöltöttek egy kérdőívet, amely két mérőeszközt tartalmazott: a Short Dark Triad-ot és az Interpersonal Reactivity Index-et.
Az volt az első hipotézisünk, hogy a vizuális művészek magasabb pszichopátia pontszámmal rendelkeznek, mint a kontrollcsoport. Ez beigazolódott, a művészek több pszichopátiás vonást mutatnak, mint a nem művészek. A magas pszichopátia pontszámot a művészeken belül, a festőművészek és az animáció készítők csoportjai okozták.
A második hipotézisünk az volt, hogy a művészek magasabb empátia pontszámot érnek el, mint a nem művészek. Ezt a hipotézist részben szintén sikerült igazolnunk, mivel szignifikánsan magasabb pontszámot értek el a képzőművészek az empátia kérdőív fantáziaskáláján.
A kutatásunk eredményének újdonsága, hogy nem csupán a pszichopátia, de az empátia mértéke is szignifikánsan magasabb a művészek esetében, mint a kontrollcsoportban.



